Limpopo se vermeende “hamerman” vasgetrekDavid Mamvura. Foto: Verskaf / SAPD Die sogenaamde “hamerman” wat op nege aanklagte van huisbraak en verkragting tereg staan, is Sondag weer in hegtenis geneem nadat hy die polisie vir sowat ŉ jaar lank ontduik het. David Mamvura, ‘n 23-jarige Zimbabwiër, is in Polokwane (Pietersburg), Limpopo, in hegtenis geneem. Mamvura is meer as ŉ jaar gelede die eerste keer in hegtenis geneem nadat hy glo ŉ bejaarde egpaar in hul huis in Bodensteinstraat oorval het. Die egpaar is met ŉ mes aangehou, waarna die 76-jarige vrou verkrag is. Twee selfone is tydens die voorval gesteel. Mamvura het in Augustus 2013 in die hof verskyn en is op borgtog van R2 000 vrygelaat. “Hy is op borgtog vrygelaat, al het die staat sterk teenkanting gelewer én hoewel daar bewys is dat hy onwettig in die land was,” het brig. Hangwani Mulaudzi, ŉ polisiewoordvoerder, in ŉ verklaring gesê. Mamvura het die borg betaal en is vrygelaat. Hy het nooit vir sy verhoor opgedaag nie. ŉ Lasbrief vir sy inhegtenisname is uitgereik. “Hy word reeds met nege voorvalle van huisbraak en verkragting in Polokwane verbind, en die moontlikheid bestaan dat hy by nog sake betrokke was.” Een van die sake waarmee Mamvura glo verbind kan word, het in Augustus 2012 in Baymanstraat plaasgevind. “ŉ Egpaar is in hulle huis aangeval en die man is erg met ŉ hamer aangerand. Die vrou is verkrag, en die verdagte het met twee selfone gevlug.” Nog ŉ voorval het in Oktober 2012 in Du Plessisstraat plaasgevind. “Die verdagte het by ŉ tuinwoonstel ingebreek en ŉ 22-jarige vrou vasgevind en verkrag. Hy het ŉ televisie, skootrekenaar en twee selfone gesteel.” Volgens Mulaudzi is Mamvura Sondagmiddag in hegtenis geneem nadat die polisie op ŉ wenk gereageer het. Hy sal na verwagting Maandag in die Polokwane-landdroshof verskyn.